Dua Lipa แชร์ทิปส์ความงามฉบับส่วนตัว สอนทาคอนซีลเลอร์ อายแชโดว์ และลิปสติก
หลายคนรู้จัก ดัว ลิปา ในฐานะศิลปินคนโปรดที่กำลังเฉิดฉายและได้รับความนิยมพุ่งสูงขึ้นเรื่อยๆ ส่วนในฐานะตัวแทนความงามของ YSL เธอสามารถพรีเซนต์ความสวยเฉียบและมีเสน่ห์อย่างน่าทึ่งในแบบของเธอเอง ล่าสุด ดัว ลิปา แชร์ทิปส์ความงามส่วนตัวแบบไม่มีกั๊กกับ Allure เกี่ยวกับวิธีที่เธอทาคอนซีลเลอร์ นอกจากนี้เรายังคัดสรรเคล็ดลับความงามดีๆ ที่เธอเคยให้สัมภาษณ์กับสื่อต่างประเทศมาบอกต่อทุกคน ตั้งแต่วิธีทาอายแชโดว์ ไปจนถึงเทคนิคการทาลิปสติกให้สวยเป๊ะในแบบฉบับของเธอคอนซีลเลอร์ = กดเบาๆ ไม่ถูดัว ลิปา เป็นอีกคนหนึ่งที่เรียนรู้เทคนิคการแต่งหน้าจากบรรดาช่างแต่งหน้าที่เธอร่วมงานด้วย เธอบอกว่าการแต่งหน้าอย่างชาญฉลาดเป็นเรื่องสำคัญ เพราะจะช่วยให้การแต่งหน้านั้นง่ายและไร้ข้อผิดพลาด เช่น การทาคอนซีลเลอร์ เธอบอกว่าการจะปกปิดผิวบริเวณที่เป็นปัญหาให้ได้ผลจริงๆ ต้องใช้คอนซีลเลอร์อย่างถูกวิธี (แน่นอนว่าเธอก็เคยทำพลาดมาก่อน) วันนี้เธอเรียนรู้แล้วว่าการทาคอนซีลเลอร์ด้วยการกดเบาๆ ไม่ถูไปมา คือวิธีที่จะทำให้คอนซีลเลอร์ปกปิดริ้วรอยอย่างได้ผลจริง เพราะการถูเท่ากับการถูเนื้อคอนซีลเลอร์ออกไป จึงไม่ได้ช่วยปกปิด ดังนั้นแค่แต้มคอนซีลเลอร์ แล้วกดเบาๆ รับรองว่าเวิร์ก (ไอเท็มโปรดของเธอคือ YSL Touche Eclat High Cover Radiant Undereye Concealer Pen)อายแชโดว์ = สีโปรดต้องลุค 90 ดัว ลิปา เติบโตมากับการฟังเพลง ชอบร้องเพลง และยุค 90 คือหนึ่งในยุคที่เธออินสุดๆ กับสไตล์ของนางแบบที่เธอชื่นชอบอย่าง เคต มอสส์ โคลอี เซเวอนี หรือนักแสดง ดรูว์ แบร์รีมอร์ รวมถึงลุคความงามของยุคนั้นที่ฮิตแต่งตาด้วยอายแชโดว์โทนสีเบอร์กันดี ที่เธอรู้สึกว่าเมื่อหยิบมาแต่งตาในยุคสมัยใหม่ก็กลายเป็นหนึ่งในลุคที่ดูชิค มีสไตล์ และแมตช์กับการแต่งตัวได้สนุกขึ้นลิปสติก = ทาลิปสีโปรด ตามด้วยลิปกลอสดัว ลิปา มักทาลิปสติกสีโปรดก่อน แล้วค่อยตามด้วยการทาลิปกลอสทับเสมอ เธอบอกว่ามันช่วยให้สีลิปสติกที่เธอทาลงไปดูน่ารักเปล่งประกายยิ่งกว่าเดิม ก่อนหน้านี้เธอก็เคยร่วมงานกับแบรนด์ M.A.C ในการออกลิปกลอสร่วมกันมาแล้ว เธอชื่นชอบลิปกลอสที่ดูแวววาว เพราะตั้งใจให้แมตช์กับการทาเล็บและเสื้อผ้าของเธอซึ่งเน้นรายละเอียดที่วิบวับ ชวนดึงดูดสายตาภาพ: Instagram @dualipaภาพประกอบ: วรพรรณ จำปาไชยศรีพิสูจน์อักษร: ภาสิณี เพิ่มพันธุ์พงศ์อ้างอิง:
ดัว ลิปา แชร์ทิปส์ความงามส่วนตัวแบบไม่มีกั๊ก ตั้งแต่วิธีทาคอนซีลเลอร์ การแต่งตาสไตล์ยุค 90 และเทคนิคทาลิปสติกให้สวยด้วยลิปกลอส